黃州快哉亭記
作者：宋代：蘇轍 
篇章：古文觀止 卷十一・宋文

paragraphs: 江出西陵，始得平地，其流奔放肆大。南合沅、湘 ，北合漢沔，其勢益張。至於赤壁之下，波流浸灌，與海相若。清河張君夢得謫居齊安，即其廬之西南爲亭，以覽觀江流之勝，而餘兄子瞻名之曰“快哉”。
蓋亭之所見，南北百里，東西一舍。濤瀾洶涌，風雲開闔。晝則舟楫出沒於其前，夜則魚龍悲嘯於其下。變化倏忽，動心駭目，不可久視。今乃得玩之几席之上，舉目而足。西望武昌諸山，岡陵起伏，草木行列，煙消日出。漁夫樵父之舍，皆可指數。此其所以爲“快哉”者也。至於長洲之濱，故城之墟。曹孟德、孫仲謀之所睥睨，周瑜、陸遜之所騁騖。其流風遺蹟，亦足以稱快世俗。
昔楚襄王從宋玉、景差於蘭臺之宮，有風颯然至者，王披襟當之，曰：“快哉此風！寡人所與庶人共者耶？”宋玉曰：“此獨大王之雄風耳，庶人安得共之！”玉之言蓋有諷焉。夫風無雌雄之異，而人有遇，不遇之變；楚王之所以爲樂，與庶人之所以爲憂，此則人之變也，而風何與焉？士生於世，使其中不自得，將何往而非病？使其中坦然，不以物傷性，將何適而非快？今張君不以謫爲患，竊會計之餘功，而自放山水之間，此其中宜有以過人者。將蓬戶甕牖無所不快；而況乎濯長江之清流，揖西山之白雲 ，窮耳目之勝以自適也哉！不然，連山絕壑，長林古木，振之以清風，照之以明月，此皆騷人思士之所以悲傷憔悴而不能勝者，烏睹其爲快也哉！
元豐六年十一月朔日，趙郡蘇轍記。